รูดปรื๊ดสะดุ้งหนี้เน่าเพิ่ม4.8%
ธปท.เผยไตรมาสแรกปีนี้ เอ็นพีแอลธุรกิจบัตรเครดิตรวม 5,200 ล้าน
12 พ.ค. 2553

ธปท.เผยไตรมาสแรกปีนี้ เอ็นพีแอลธุรกิจบัตรเครดิตรวม 5,200 ล้าน
แหล่งข่าวจากธนาคารแห่งประเทศไทย (ธปท.) เปิดเผยว่า ในช่วงไตรมาสแรก (ม.ค.-มี.ค.) ของปี 2553 พบว่ามีผู้ถือบัตรเครดิตที่มียอดค้างชำระเกิน 3 เดือนขึ้นไป(เอ็นพีแอล) ทั้งสิ้น 5,285 ล้านบาท เพิ่มขึ้น 242 ล้านบาท หรือเพิ่มขึ้น 4.8% เมื่อเทียบกับไตรมาสที่ผ่านมา 
ธนาคารพาณิชย์มียอดเอ็นพีแอลเพิ่มขึ้น 609 ล้านบาท หรือเพิ่มขึ้น 27.78% ขณะที่บริษัทประกอบธุรกิจบัตรเครดิตที่ไม่ใช่สถาบันการเงิน (นันแบงก์) และสาขาธนาคารต่างชาติกลับมียอดลดลง 326 ล้านบาท หรือลดลง 15.93% และ 42 ล้านบาท หรือลดลง 5.21% ตามลำดับ 
สำหรับไตรมาสนี้แม้สถาบันการเงินมียอดคงค้างสินเชื่อบัตรเครดิตทั้งสิ้น 1.83 แสนล้านบาท ลดลง 1.36 หมื่นล้านบาท หรือลดลง 6.91% ซึ่งสถาบันการเงินทุกประเภทต่างมียอดลดลง โดยธนาคารพาณิชย์ลดลง 8,710 ล้านบาท คิดเป็น 11.31% นันแบงก์ 3,960 ล้านบาท คิดเป็น 4.66% และสาขาธนาคารต่างชาติ 917 ล้านบาท ลดลง 2.66% 
ขณะที่จำนวนบัตรเครดิตมีทั้งสิ้น 13.45 ล้านใบ ลดลง 3.67 หมื่นใบ หรือหดตัว 0.27% ซึ่งมีเพียงธนาคารพาณิชย์เท่านั้นที่มีปริมาณบัตรลดลงถึง 1.30 แสนใบ ขณะที่นันแบงก์เพิ่มขึ้น 8.55 หมื่นใบ และสาขาธนาคารต่างชาติเพิ่มขึ้น 8,630 ใบ 
สำหรับปริมาณการใช้จ่ายโดยรวมมีทั้งสิ้น 9.18 หมื่นล้านบาท ลดลงจากไตรมาสก่อน 9,750 ล้านบาท หรือลดลง 9.59% โดยแบ่งเป็นปริมาณการใช้จ่ายในประเทศทั้งสิ้น 6.95 หมื่นล้านบาท ลดลง 9,920 ล้านบาท หรือลดลง 12.49% ซึ่งธนาคารพาณิชย์และนันแบงก์ลดลง 8,240 ล้านบาท และ 2,100 ล้านบาท ตามลำดับ ในส่วนของสาขาธนาคารต่างชาติเพิ่มขึ้นเพียงเล็กน้อย 417 ล้านบาท
การเบิกเงินสดล่วงหน้ามี 1.86 หมื่นล้านบาท ลดลง 395 ล้านบาท หรือลดลง 2.08% โดยธนาคารพาณิชย์ลดลง 352 ล้านบาท นันแบงก์ลดลง 48 ล้านบาท ขณะที่สาขาธนาคารต่างชาติเพิ่ม 5 ล้านบาท 
ด้านของปริมาณการใช้จ่ายในต่างประเทศมีทั้งสิ้น 3,730 ล้านบาท เพิ่มขึ้น 567 ล้านบาท หรือเพิ่มขึ้นถึง 17.98% ซึ่งสถาบันการเงินทุกประเภทต่างมียอดการใช้จ่ายประเภทนี้เพิ่มขึ้น 
สายนโยบายสถาบันการเงินยังประกาศยอดสินเชื่อส่วนบุคคลล่าสุดไตรมาสแรกของปีนี้ พบว่าสินเชื่อผิดนัดชำระหนี้เกิน 3 เดือนขึ้นไป (เอ็นพีแอล) มีทั้งสิ้น 6,280 ล้านบาท ลดลงจากไตรมาสก่อน 1,980 ล้านบาท หรือลดลง 23.95% โดยสถาบันการเงินทุกประเภทต่างมียอดลดลง โดยนันแบงก์ลดลงมากที่สุด 1,080 ล้านบาท คิดเป็น 27.65%